LLIURAMENT COMARCAL DEL PREMI SAMBORI 2015 A L'ELIANA
07 de abril de 2015

El proper divendres 17 d’abril arranquen les activitats del programa de la XXVIII Trobada d’Escoles en Valencià – el Camp de Túria la qual, com ha anat anunciant-se, té enguany la seua seu a l’Eliana.

A partir de les 19.00h i a l’Auditori municipal de l’Eliana, se celebrarà el lliurament comarcal del Premi Sambori 2015 que enguany seguirà el següent ordre de lliurament de guardons: en primer lloc, alumnes de Batxillerat, ESO, Primària i, per últim, Infantil. A més, es lliuraran els premis del Concurs de cartells, els treballs presentats al qual s’hi exposaran al propi Auditori junt als treballs col·lectius d'Infantil del Premi Sambori.

Durant el lliurament dels premis i per tal de dinamitzar l’espera de l’alumnat d’Infantil i les seues famílies, la Regidoria d’Educació ha previst l’actuació d’un contacontes a l’espai exterior de l’Auditori.

Al llarg de l’acte el grup “Ara o mai” interpretarà versions rockeres de cançons del repertori popular valencià.

El Premi Sambori és un concurs de creació literaria original i en valencià  –consolidat i de prestigi- adreçat a l’alumnat d’Infantil, Primària, Secundària, Batxillerat i Cicles Formatius, Formació de Persones Adultes, Escoles Oficials d’Idiomes (EOI) i a alumnes amb necessitats educatives especials que va comptar, en la seua convocatòria 2014, amb la participació de 628 centres educatius, 3803 professors i professores i 78603 alumnes d’arreu el nostre territori.

El 1998, un nombrós grup d’associacions culturals, educatives, d’escriptors, de professionals del llibre, la il.lustració i la gestió cultural valencianes, junt a Escola Valenciana–Federació d’Associacions per la Llengua, van decidir  impulsar el I Premi Sambori de narrativa escolar en Valencià que va tindre la seua primera convocatòria l’any següent i que ha anat augmentat la participació, any rere any, fins arribar a esta la seua 17a edició, sempre amb el mateix objectiu: promoure i difondre l’ús literari del valencià dins l’àmbit escolar.